SET ปิดเช้าบวก 7 จุด รับเศรษฐกิจไทยฟื้น-รอผลประชุมเฟด  
SET ปิดเช้าบวก 7 จุด รับเศรษฐกิจไทยฟื้น นักลงทุนรอผลประชุมเฟด บ่ายคาดตลาดแกว่งขึ้นทดสอบแนวต้านสำคัญ 1,618 จุด หากผ่านได้มองถัดไป 1,630 จุด พร้อมให้แนวรับ 1,610 และ 1,600 จุด
SET ปิดเช้าบวก 7 จุด รับเศรษฐกิจไทยฟื้น นักลงทุนรอผลประชุมเฟด บ่ายคาดตลาดแกว่งขึ้นทดสอบแนวต้านสำคัญ 1,618 จุด หากผ่านได้มองถัดไป 1,630 จุด พร้อมให้แนวรับ 1,610 และ 1,600 จุด
31 ต.ค. 2565

นายณรงค์เดช จันทรไพศาล ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า กล่าวว่า ตลาดหุ้นไทยช่วงเช้าฟื้นขึ้นมาได้อย่างต่อเนื่อง ตามทิศทางตลาดหุ้นอื่นหลังจากดัชนีราคาการใช้จ่ายเพื่อการบริโภคส่วนบุคคล (PCE) ออกมาต่ำกว่าคาด ส่งผลให้นักลงทุนเชื่อว่าเงินเฟ้อสหรัฐผ่านจุดสูงสุดไปแล้ว และการปรับขึ้นอัตราดอกเบี้ยของธนาคารกลางสหรัฐ (เฟด) ที่ 0.75% รอบนี้อาจจะเป็นรอบสุดท้ายก่อนลดระดับการปรับขึ้นลง แต่ยังต้องติดตามผลการประชุมเฟด 1-2 พ.ย.นี้จะส่งสัญญาณอย่างไร
ขณะที่เงินทุนต่างชาติยังคงไหลเข้ามายังหุ้นขนาดใหญ่อย่างต่อเนื่อง หลังจากดัชนีค่าเงินดอลลาร์สหรัฐปรับตัวลดลง ขณะที่เศรษฐกิจไทยยังมีแนวโน้มการฟื้นตัวได้อย่างต่อเนื่อง โดยเฉพาะในไตรมาส 4/65 ที่ฟื้นอย่างเด่นชัด จึงมีการเข้ามาสะสมหุ้นอย่างต่อเนื่อง
สำหรับแนวโน้มช่วงบ่ายคาด ตลาดฯมีโอกาสแกว่งขึ้นไปต่อเพื่อทดสอบแนวต้านสำคัญ 1,618 จุด หากผ่านได้ให้มองแนวต้านถัดไปที่ 1,630 จุด พร้อมให้แนวรับ 1,610 และ 1,600 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 1,050.55 ล้านบาท ปิดที่ 145.50 บาท เพิ่มขึ้น 3.00 บาท
PTT มูลค่าการซื้อขาย 1,030.73 ล้านบาท ปิดที่ 36.00 บาท ราคาไม่เปลี่ยนแปลง
PTTEP มูลค่าการซื้อขาย 1,006.88 ล้านบาท ปิดที่ 182.50 บาท เพิ่มขึ้น 2.00 บาท
EA มูลค่าการซื้อขาย 947.15 ล้านบาท ปิดที่ 97.50 บาท ลดลง 0.25 บาท
DELTA มูลค่าการซื้อขาย 825.16 ล้านบาท ปิดที่ 588.00 บาท ลดลง 6.00 บาท